b"\n_START_ARTICLE_\nAberdesach\n_START_SECTION_\nLlocs d'inter\xc3\xa8s pels voltants\n_START_PARAGRAPH_\nUn seguit de xalets s'escampen pel nord de la desembocadura del Desach en direcci\xc3\xb3 a Maen Dylan, un dels diversos indrets propers esmentats en el Mabinogion. Aquest recull d'antigues hist\xc3\xb2ries gal\xc2\xb7leses de m\xc3\xa0gia i mitologia tamb\xc3\xa9 esmenta el lloc de Pennard, fent refer\xc3\xa8ncia al cr\xc3\xb2mlec de Pennarth, una antiga cambra sepulcral de l'Edat de Bronze. Aquest monument prehist\xc3\xb2ric est\xc3\xa0 situat al sud-est del poble._NEWLINE_Algunes masies de for\xc3\xa7a entitat escampades pel terme recorden els dos segles que la fam\xc3\xadlia Wynnes, de la finca Glynllifon, domin\xc3\xa0 la zona costanera d'Arfon. No gaire lluny de D\xc5\xb7'n-y-Coed es conserven les restes d'un forn de cal\xc3\xa7._NEWLINE_En la costa entre Aberdesach i Clynnog Fawr hi havia hagut un rengle de casetes de pescadors anomenat Y Borth. Documentades fotogr\xc3\xa0ficament el 1900, el 1975 eren ru\xc3\xafnes, i en l'actualitat no se'n canta gall ni gallina perqu\xc3\xa8 el mar s'ha menjat la costa en aquest lloc._NEWLINE_En el passat, els vaixells de cabotatge eren escarats en la platja del poble en la marea baixa, i hom en descarregava carb\xc3\xb3 al lloc anomenat Yr Iard._NEWLINE_El codi postal \xc3\xa9s el LL54 i el prefix telef\xc3\xb2nic \xc3\xa9s el 1286. A efectes censals, pertany al districte de Clynnog."